بلوچی زُبان ءِنامداریں شاعر، لبزانت ءُ پٹّ ءُ پولکار سیدظہورشاہ ہاشمی ءِ 92 می بُوتن روچ ءِ درگت ءَ
 چہ لیاری لٹریری فورم ءِ نیمگ ءَ لبزانکی مراگش
 _________________________ اِسحاق خاموشؔ
 بلوچی زُبان ءِنامداریں شاعر، لبزانت ءُ پٹّ ءُ پولکارسید ظہورشاہ ہاشمی ءِ نَود ءُ دومی بوتن روچ ءِ درگت ءَچہ لیاری لٹریری فورم (LLF)ءِ نیمگ ءَ شمبے 21 اپریل 2018 ءَ ماں یوسی 7 ءِ ہال شیدی ولیج دَگ بغدادی کراچی ءَ بیگاہ ءِ پنچ ءَ یک لبزانکی مراگشے برجم دارگ بُوت۔ اے مراگش ءِ دو بہر اِتنت۔
 1۔گُشتانکی بَہر
 2۔ شعری بَہر
 گُشتانکی بہر ءِ جارچین لیاری لٹریری فورم ءِکارگُشاد بانُک دُربی بی بلوچ اَت۔دِیوان ءِ پاگواجہ لیاری لٹریری فورم ءِ کارمستر زرخان بلوچ ات ، وہدیکہ ھاسیں مہمان بشیر بیدارؔ، اصغرعلی ازگؔ، شرف شادؔ ءُ غُلام رسول کلمتیؔ اِتنت۔
 مراگش ءِ دیما مجید بلوچ ءَ تْران کنان ءَ گُشت کہ سید ھاشمی ءَ بلوچی زُبان ءِ عاقبت ءِ بُن سِنگ ایر کُتگ۔سید ھاشمی ءَ پہ زُبان ءُ لبزانک ءِ ھاتر ءَ ھرچ کارے کہ کُتگ گوں دِلجمی ءَ کُتگ۔
 شرف شادؔءَ وتی گُشتانک ءِ تہا گُشت کہ سید ھاشمی ءَ لبزانک ءِ پِڑ ءَ ہر وڑیں کارے کہ بِنا کُتگ آئی ءَ پدا چکّ نہ جتگ ، آئی ءَ کار دیما بران کُتگ۔ماں بلوچی لبزانک ءِ پِڑ ءَ سید ہما اوّلی مردُم انت کہ آئی ءَ لبزانک ءِ پِڑ ءَ ہما کار دست جتگ اَنت کہ چِد ءُ پیسر کنگ نہ بُوتگ۔ آزمانک بہ بیت، ناول بیت یا کہ زُبان ءِ مان گیشّتگیں جیڑہ بہ بیت۔بائد اِنت کہ نوکیں پدریچ سیدؔ ءِ منتگیں کاراں دیما بران بہ کنت۔
 مُلّاغُلام رسول کلمتی ءَ وتی تْران ءِ تہا گُشت کہ زُبان ءُ لبزانک ءِ کار ءَ ہما مردُم دیما بُرت کنت کہ آئی ءَ گوں دِیوانگی ئَ وتی زُبان ءُ لبزانک ءَ عشق بہ بیت ءُ ہمے عشق ءُ جذبہ سید ھاشمی ءَ پہ بلوچی زُبان ءُ لبزانک ءِ ھاتر ءَ گون بُوتگ۔
 اصغرعلی آزگ ءَ گُشت کہ یک راجے ءِ ھاتر ءَ آئی ءِ زُبان ءِ وانگ ءُ دربرگ الّمی اِنت اگاں کسے بلوچی زُبان ءَ زانگ ءُ وانگ لُوٹیت آ، سید ءَ بْوانیت چیا کہ سید لبزانک ءِ ہما بامرد بُوتگ کہ آئی ءَ ابید چہ کسے ءِ جی ءُ جان ءَ کار کُتگ۔
 بلوچی زُبان ءِ نامداریں شاعربشیربیدارؔ ءَ وتی گُشتانک ءِ تہا گُشت کہ سید اوّلی مرد اَت کہ آئی ءَ پہ وتی زُبان ءُ لبزانک ءِ ھاتر ءَ زاہ ءُ بد سگّ اِت۔ سید پہ بلوچی زُبان ءُ لبزانک ءِ ھزمتکاراں یک آئیڈیلے۔سید ءِ لاگریں بالاد ءِ تہا دلپروشی نیست اَت ۔آئی ءَ پہ زُبان ءُ لبزانک ءَ گوں دلجمی ءَکار کُت۔ نادرْاھی ءِ گْرانیں ساھتاں اوں آئی ءَ پہ بلوچی زُبان ءُ لبزانک ءَ کار کُت۔سید گنج ءُ بلوچی سیاھگ ءِ راست نبیسگ ءِ ھَواری ءَ سید ءِ کُلّیں بیست ءُ پنچیں کتاب پہ بلوچی زُبان ءُ لبزانک ءَ گْران بہائیں مڈّی اَنت۔
 مراگش ءِ پاگواجہ ءُ لیاری لٹریری فورم ءِ سروک زرخان بلوچ ءَ مراگش ءِ آؤکانی مِنّت گِپت ءُ وتی تْران ءِ تہا سید ھاشمی ءِ گوں بلوچی زُبان ءَ مہر، کمٹمنٹ ءُ ھمگرنچی ءِ باروا وتی ھیالانی درشانی کُت۔
 مراگش ءِ دومی بہر(شعری بہر) ءِ جارچینی ءِ ڈُبّہ اِسحاق خاموشؔ گون ات۔
 دومی بہر ءِ بِندات اِسحاق خاموش ءَ گوں سید ظہور شاہ ھاشمی ءِ اے شعر ءَ کُت۔
 ؎ بْیا ھمبل ءُ بْیا ھمدل ءُ بْیا ھمسر ءُ ھمکار
 گالانی رَزیناں پہ تو ، گُلکار ءُ چکنکار
گال بُنگش ءُ گال آسر اِنت بودِشت ءِ بھار ءِ
 گوں گالے پدءَ مُرتگیں ہر دَھل کنت تیجار
بُنگیج کناں نام ءَ ھما بُنگِش ءِ گال ءِ
 ھمگْرنچ اِنت ھمے گال گوں بے دروریں گالار
دِلگوش بِکن، گوش بِدار، بْوان گوں نام ءَ
 گوں نام ءَ جہان پروریں ، مہران ءُ پہلکار
شعری بہر ءِ پاگواجہ بشیر بیدارؔ اَت ءُ ھاسیں مہمان، ظفرکریم، بانُک زاھدہ رئیس راجی، عمران ثاقب، اصغرعلی آزگؔ ءُ حسن علی حسن اِتنت۔
 شعری بہر ءِ تہا دیوان ءِ پاگواجہ ءُ ھاسیں مہماناں ابید، ظفراکبر، ثانی سیدؔ، دوست محمد دوستلؔ، شیر جان نزرؔ، منیرمعصومؔ، عزیزارمان، دیدگ بشیرؔ،حیدر نازؔ، زُبیر قمبر،پذیر جی ایم، ناصر بشیرؔ، چنگیز ساحرؔ، وحید حبیب ، محب بسملؔ، صلاح الدین بیوسؔ ءُ مرادبخش صالحؔ ءَ وتی شیرکنیں گُپتار ونت اَنت ءُ دیوان ءَ را وشنو د کُت۔
 مراگش ءِ تہا گْوادر پریس کلب ءِ کارمستر بہرام بلوچ، راجی جُہد کار واحد بلوچ ، قدیر لقمان ابید زِند ءِ جتاجتائیں پِڑاں چہ سیادی داروکیں زالبول ءُ مردین آدماں بہر زُرت۔
 مراگش ءِ گُڈسر ءَ اِسحاق خاموش ؔ ءَ ماں لیاری ءَ سوبمندیں لبزانکی مراگش ءِ برجم دارگ ءَ لیاری لٹریری فورم ءِ زرخان بلوچ ، عمران فاکرؔ، زاھد بارکزئی، مجید بلوچ، محمود بلوچ، رحیم رمضان، تسمیہ بلوچ، ہزاران بلوچ ءُ نصیر بلوچ ءَ مُراد باتی دات۔
 مراگش شپ ءِ ہشت ءُ نیم ءَ آسر بُوت۔
٭٭٭